3 หุ้นเน่าเตรียมอำลาตลาดฯ ทิ้งทวนพรุ่งนี้วันสุดท้ายก่อนถูกเพิกถอน
3 หุ้นเน่าเตรียมอำลาตลาดฯ ทิ้งทวนพรุ่งนี้วันสุดท้ายก่อนถูกเพิกถอน
3 หุ้นเน่าเตรียมอำลาตลาดฯ ทิ้งทวนพรุ่งนี้วันสุดท้ายก่อนถูกเพิกถอน
8 ก.ค. 2562

ตลาดหลักทรัพย์แห่งประเทศไทย (ตลท.) เปิดเผยว่า พรุ่งนี้(9 ก.ค.62) จะเป็นวันสุดท้ายของการซื้อขายหุ้น บริษัท อินเตอร์แนชั่นเนิลเอนจีเนียริง จำกัด (มหาชน) หรือ IEC และบริษัท แอล.วี.เทคโนโลยี จำกัด (มหาชน) หรือ LVT และบริษัท ยานภัณฑ์ จำกัด (มหาชน) หรือ YNP ก่อนจะเพิกถอนหลักทรัพย์ดังกล่าวออกจากตลาดในวันที่ 10 ก.ค. 2562
ทั้งนี้ตลาดหลักทรัพย์ฯเปิดให้ซื้อขายหุ้นของทั้ง 3 บริษัท เป็นเวลา 7 วันทำการ คือระหว่างวันที่ 1-9 กรกฎาคม 2562 หลังจากนั้นเพิกถอนหุ้นสามัญของ IEC, LVT และ YNP จากการเป็นหลักทรัพย์จดทะเบียนโดยมีผลตั้งแต่วันที่ 10 กรกฎาคม 2562 เป็นต้นไป
สำหรับการเปิดซื้อขายในระหว่างวันที่ 1-9 กรกฎาคม 2562 นั้น จะอยู่ภายใต้หลักเกณฑ์และเงื่อนไข ดังนี้ 1. ผู้ลงทุนต้องซื้อหลักทรัพย์ด้วยบัญชี Cash Balance กล่าวคือ ผู้ซื้อต้องชำระเงินทั้งจำนวนก่อนการซื้อหลักทรัพย์ 2. ตลาดหลักทรัพย์ฯ จะขึ้นเครื่องหมาย NC กำกับตลอดระยะเวลาที่เปิดให้มีการซื้อขายหลักทรัพย์ดังกล่าว เพื่อเตือนผู้ลงทุนให้ใช้ความระมัดระวังในการซื้อขายหลักทรัพย์
3.ตลาดหลักทรัพย์ฯ จะไม่กำหนดราคาซื้อขายสูงสุดและต่ำสุดของหลักทรัพย์ดังกล่าวในวันแรกที่มีการซื้อขาย (คือวันที่ 1 กรกฎาคม 2562) เพื่อให้ราคาหลักทรัพย์เป็นไปตามสภาพความเป็นจริง เนื่องจากไม่มีการซื้อขายหลักทรัพย์ดังกล่าวมานานแล้ว และ 4. ตลาดหลักทรัพย์ฯ จะไม่นำหลักทรัพย์มารวมในการคำนวณดัชนีราคาหุ้นตลาดหลักทรัพย์ฯ (SET Index) หรือดัชนีราคาหุ้นตลาดหลักทรัพย์ เอ็ม เอ ไอ (mai Index)
สำหรับเหตุผลในการเพิกถอนหุ้นทั้ง 3 บริษัท ได้แก่ บริษัทไม่นำส่งงบการเงินหรือนำส่งงบการเงินล่าช้า และบริษัทไม่สามารถดำเนินการเพื่อให้เหตุแห่งการเพิกถอนหมดไปหรือให้มีคุณสมบัติเพื่อกลับมาซื้อขาย (Resume Stage) ได้ นอกจากนี้ YNP ยังมีส่วนของผู้ถือหุ้นมีค่าน้อยกว่าศูนย์
ดังนั้น ก่อนการตัดสินใจซื้อขายหลักทรัพย์ที่จะถูกเพิกถอนดังกล่าว ขอให้ผู้ลงทุนโปรดศึกษาข้อมูลของบริษัทดังกล่าวโดยละเอียด เช่น ฐานะการเงิน, ผลการดำเนินงาน, ความเห็นผู้สอบบัญชี, ผู้ถือหุ้นรายใหญ่, คณะกรรมการ, ข่าวย้อนหลัง เป็นต้น ตลอดจนความเสี่ยงและปัจจัยอื่น ๆ ที่เกี่ยวข้องด้วย
 